MONO เปิดแผนธุรกิจปีนี้-ตั้งเป้ารายได้แตะ 3 พันลบ.โต 50%
MONO เปิดแผนธุรกิจปีนี้-ตั้งเป้ารายได้แตะ 3 พันลบ.โต 50%
10 ก.พ. 2559

นายนวมินทร์ ประสพเนตร ผู้ช่วยประธานกรรมการและประธานเจ้าหน้าที่การตลาด บริษัท โมโน เทคโนโลยี จำกัด (มหาชน) หรือMONO เปิดเผยว่า แนวทางการดำเนินธุรกิจในปีนี้ยังมุ่งมั่นตอบโจทย์การเป็นผู้นำอุตสาหกรรมมีเดีย-เอ็นเตอร์เทนเมนท์เช่นเดิม ซึ่งจะทำให้เป้าสิ้นปีนี้คาดว่าจะมีรายได้รวม 3,000 ล้านบาท คิดเป็นอัตราการเติบโต 50% เมื่อเทียบกับปีก่อน และแบ่งสัดส่วนรายได้จากธุรกิจต่างๆ เป็น ธุรกิจทีวี 50% ธุรกิจอินเตอร์เน็ต-โมบาย 40% ธุรกิจฟิล์ม 3% ธุรกิจเรดิโอ-เพลง-พับลิชชิ่ง 2% อื่นๆ 5% ตามลำดับ สำหรับงบลงทุนด้านคอนเทนต์ในปีนี้เตรียมไว้ 800 ล้านบาท โดยกระจายการใช้จ่ายตามความเหมาะสมในแต่ละธุรกิจต่อไป
สำหรับช่อง MONO29 จะเป็นฟันเฟืองสำคัญที่จะพาบริษัทไปสู่เป้าหมาย จากปีที่ผ่านมาเริ่มเห็นการเจริญเติบโตของยอดโฆษณาอย่างต่อเนื่อง ในปีนี้คาดว่ายอดโฆษณาจะโตขึ้นถึง 100-200% โดยล่าสุดมีการปรับผังเสริมคอนเทนต์ภาพยนตร์จากค่ายหนังยักษ์ใหญ่ในลักษณะ Exclusive Partner อาทิ Warner, NBC UNIVERSAL, PARAMOUNT และ สหมงคลฟิล์ม โดยค่ายต่างๆ เหล่านี้จะส่งตรงภาพยนตร์ที่มีความสดใหม่ไม่เคยผ่านการฉายในฟรีทีวีช่องใดมาก่อน ซึ่งจะทำให้ผังรายการเราแน่นขึ้น
โดยเฉพาะอย่างยิ่งช่วงไพร์มไทม์ มีการเสริมเส้นช่วงเวลาหกโมงเย็นถึงสองทุ่มให้แข็งแกร่งขึ้น และเพิ่มช่วงละครหลังข่าวในวันจันทร์และวันอังคาร จากที่มีการปรับผัง ทำให้เรตติ้งโดยรวมของช่องขยับดีขึ้น และภายในปีนี้ตั้งเป้าให้เรตติ้งโตขึ้นอีก 100% ที่ผ่านมาได้กระแสตอบรับที่ดีจากเอเจนซี่และเจ้าของสินค้า ที่ได้ไว้วางใจให้ช่อง MONO29 เป็นหนึ่งในสื่อหลักในการโปรโมทและประชาสัมพันธ์สินค้า เนื่องจากมั่นใจในคุณภาพคอนเทนต์ช่อง โดยมีตัวเรตติ้งเป็นตัวรับประกันความสำเร็จของช่อง ในปีนี้ธุรกิจทีวีวางเป้าไว้ถึงจุดคุ้มทุนอย่างแน่นอน และมั่นใจว่าสามารถทำรายได้อย่างต่ำ 1,500 ล้านบาท
ในส่วนธุรกิจภาพยนตร์ ยังคงรุกเดินหน้าต่อ เนื่องจากเป็นหนึ่งในจิ๊กซอว์หลักที่จะมาเสริมภาพรวมของโมโนกรุ๊ปให้สมกับเป็นผู้นำทางด้านมีเดีย-เอ็นเตอร์เทนเม้นต์ โดยยังคงเดินหน้าเป็นผู้นำเข้าและจัดจำหน่ายภาพยนตร์ต่างประเทศอย่างต่อเนื่อง พร้อมทั้งวางแผนจะมีภาพยนตร์ออกฉายในปีนี้ประมาณ 24 เรื่อง โดยล่าสุดได้ประเดิมด้วยภาพยนตร์เรื่อง ยิปมัน 3 ซึ่งสามารถทำรายได้ไปแล้วกว่า 20 ล้านบาท ทั้งนี้ภาพยนตร์ที่เรานำเข้าทั้งหมดจะถูกนำมาให้บริการผ่าน MONOMAXXX (โมโนแม็กซ์) ที่พึ่งได้รับการรีแบรนด์มาจากดูหนังดอทคอม ในการให้บริการดูภาพยนตร์และซีรีส์ผ่านระบบอินเตอร์เน็ตในราคาเหมาจ่าย 129บาท/เดือน โดยตั้งเป้าสมาชิกเพิ่มขึ้นจาก 1 ล้านราย เป็น 2 ล้านรายภายในสิ้นปีนี้
ส่วนการผลิตภาพยนตร์ไทยได้เสริมทัพกับ บริษัท ไท เอ็นเตอร์เทนเมนต์ จำกัด ของนายวิสูตร พูลวรลักษณ์ ผู้คร่ำหวอดแห่งวงการภาพยนตร์ไทยมาร่วมสร้างสรรค์ภาพยนตร์ไทยในนาม”T MOMENT”ด้วยทุนจดทะเบียน 200 ล้านบาทในไตรมาส 3 น่าจะเห็นภาพยนตร์ออกฉายสู่สายตาประชาชนทั่วไปได้ ซึ่งมองว่าธุรกิจนี้ยังสามารถโตได้อย่างต่อเนื่อง และเชื่อในฝีมือของนายวิสูตรในการผลิตหนังไทยให้มีคุณภาพ โดยตั้งเป้าจะผลิตภาพยนตร์ไทย 3-5 เรื่องต่อปี
ด้านธุรกิจเพลงได้เสริมการเป็นโซเชียลเรดิโอให้กับคลื่น MONO Fresh 91.5 (โมโนเฟรช 91.5) ซึ่งจะเป็นคลื่นที่เปิดเพลงฮิตในโลกโซลเชียล พร้อมทั้งนำเสนอเนื้อหาสาระบนโลกโซเชียลผ่านคลื่นนี้ด้วยเช่นกัน   ในขณะเดียวกันค่ายเพลงโมโนมิวสิคก็ยังคงดำเนินการต่อ แต่จะปรับรูปแบบการให้บริการ โดยเปิดโอกาสให้กับผู้ที่อยากเป็นศิลปินหรือบุคคลที่มีแฟนคลับในโลกออนไลน์ ไม่ว่าจะเป็นเน็ตไอดอล ศิลปินรุ่นเก๋า มาร่วมทำงานเพลงกับเรา โดยโมโนจะเป็นตัวกลางเชื่อมในการโปรโมทศิลปินในรูปแบบมัลติแชนแนลเน็ตเวิร์ค   (MCN)
สำหรับธุรกิจต่างประเทศ เราสามารถถึงจุดคุ้มทุนแล้วในประเทศพม่าและเวียดนาม และยังคงมุ่งเน้นขยายธุรกิจในประเทศจีนโดยเพิ่งได้เริ่มธุรกิจอย่างเป็นทางการ ในฐานะที่เราเป็นผู้ร่วมผลิตคอนเทนต์เพื่อป้อนสถานีโทรทัศน์ของ กสทช.ในมณฑลยูนนานประเทศจีน และได้เปิดช่องบนเว็บ Youku ในการให้บริการคอนเท้นต์ออนไลน์ โดยใช้คอนเทนต์ที่เรามีอยู่ไปเปิดตลาดสู่ประเทศจีน
 